# 2006.-2013.gada attīstības plānošanas perioda gala ietekmes novērtējums

Šis pārskats ietver vienotu gala ietekmes novērtējumu par Informācijas sabiedrības attīstības pamatnostādņu 2006.-2013.gadam[[1]](#footnote-1), Elektroniskās pārvaldes attīstības plāna 2011.-2013.gadam[[2]](#footnote-2), Elektronisko prasmju attīstības plāna 2011.-2013.gadam (apstiprināts ar MK 2011.gada 18.maija rīkojumu Nr.207 “Par Elektronisko prasmju attīstības plānu 2011.-2013.gadam”) un Elektronisko iepirkumu sistēmas izmantošanas uzlabošanas plāna 2010.-2012.gadam[[3]](#footnote-3) ieviešanu.

Pārskats ir izstrādāts saskaņā ar MK 2009.gada 13.oktobra noteikumu Nr.1178 „Attīstības plānošanas dokumentu izstrādes un ietekmes izvērtēšanas noteikumi” 45.punktu par plānošanas dokumenta gala ietekmes novērtējuma sagatavošanu.

Informācija sagatavota saskaņā ar VARAM rīcībā esošo informāciju, kā arī par pamatnostādnēs iekļautajiem uzdevumiem atbildīgo un iesaistīto ministriju sniegto informāciju. Pārskats sagatavots atbilstoši minētajos plānošanas dokumentos ietverto pasākumu īstenošanai paredzētajiem termiņiem.

**Informācijas sabiedrības attīstības pamatnostādnes 2006.-2013.gadam**

Informācijas sabiedrības attīstības pamatnostādnes 2006.-2013.gadam tika izstrādātas ar mērķi raksturot situāciju, mērķus un uzdevumus, kas veicami, lai Latvijā ieviestu ES un Apvienoto Nāciju Organizācijas informācijas sabiedrības iniciatīvas, kā arī iniciatīvas, kas ir saistītas ar Nacionālajā attīstības plānā 2007.-2013.gadam izvirzīto mērķu sasniegšanu informācijas sabiedrības jomā, jo īpaši, prasmēm, tehnoloģijām, pakalpojumiem, inovācijai, pētniecību, uzņēmējdarbību. Ievērojot pamatnostādņu mērķi, tā sasniegšanai tika izstrādāti vidēja termiņa politikas plānošanas dokumenti un koncepcijas, tika plānoti un ieviesti pasākumi atsevišķu uzdevumu risināšanai, tika noteiktas prioritātes dažādu avotu finansējuma plānošanai, kā arī jauno politikas iniciatīvu sagatavošanai.

Latvija 2006.gadā ievērojami atpalika no ES interneta lietotāju skaita ziņā (2 reizes mazāk), IKT izmantošanas ziņā uzņēmējdarbībā (2.3 reizes mazāk), e-pakalpojumu izmantošanas ziņā (7-10 reizes mazāk), kā arī e-komercijas apgrozījuma ziņā (16 reizes mazāk). Salīdzinoši neaktīva bija ar IKT saistītā zinātne un pētniecība, kā arī inovatīvu risinājumu ieviešana uzņēmējdarbībā. Latvijas IKT nozare veidoja 6% no IKP, ES – par 1/3 vairāk.

Kā galvenie šo problēmu cēloņi bija:

* **nepietiekams interneta pieejas infrastruktūras segums,** jo īpaši, lauku reģionos, kas ietekmēja lietotāju īpatsvaru starp fiziskām un juridiskām personām, kā arī lēnu satura un pakalpojumu attīstību;
* **mājsaimniecībām finansiāli nepieejami datori un internets**, jo īpaši, reģionos un iedzīvotājiem ar vidējiem un zemiem ienākumiem;
* **nepietiekamas datoru un interneta lietošanas prasmes**, tehnoloģiju un pakalpojumu lietošanas prasmes un informācijpratība, jo īpaši, reģionos un sociālās atstumtības riskam pakļautajām iedzīvotāju grupām;
* **nepietiekams tiešsaistes pakalpojumu un satura apjoms**. Valsts pārvaldes elektronisko pakalpojumu, kā arī komerciāla satura un e-komercijas pakalpojumu nelielais skaits. Pakalpojumu nelielais apjoms neveicināja vajadzību lietotājiem veikt darījumus elektroniskajā vidē un IKT lietošanas prasmju attīstību. Tādējādi netika sekmēts investīciju pieaugums ne IKT balstīto inovāciju integrēšanai uzņēmumos, ne vispusīgu pakalpojumu attīstībai;
* **nepietiekama IKT un uz tām balstīto inovācijas izmantošana uzņēmējdarbībā**. Nepietiekama datoru, interneta un citu IKT iespēju izmantošana uzņēmējdarbībā, it sevišķi ražošanā un jaunu produktu radīšanā. Finanšu resursu trūkums datoru un interneta lietošanai MVU, kā arī darbaspēka neatbilstošās prasmes;
* **IKT nozarei nepietiekams resurss un zināšanu eksporta produkcijas ražošanai** – trūka finanšu resursu inovatīvu, konkurētspējīgu produktu izveidošanai, kā arī resursu un iemaņu mārketinga veidošanai starptautiskajā tirgū.

Atbilstoši Informācijas sabiedrības attīstības pamatnostādņu 2006.-2013.gadam politikas rezultātiem un rezultatīvajiem rādītajiem tika paredzēts, ka īstenotās politikas rezultātā ilgtermiņā:

* būtiski palielināsies interneta un datoru lietošana individuāli un uzņēmumos, palielināsies tiešsaistē pieejamās informācijas un pakalpojumu klāsts un to lietošana, pieaugs inovāciju apjoms ekonomikā, it sevišķi ar IKT saistītajās jomās un to izmantošanā;
* IKT izmantošana uzņēmējdarbībā veicinās ražošanas procesa efektivitātes un konkurētspējas palielināšanu un augstākas pievienotās vērtības inovatīvu produktu radīšanu. Dažādi e-pakalpojumi, it sevišķi valsts pārvaldes pakalpojumi, ļaus uzņēmējiem efektīvāk izmantot laiku un resursus, kā arī sniegs jaunas iespējas produktu radīšanai, pārdošanai un sadarbībai, attīstot arī reģionālo uzņēmējdarbību. Digitālā satura pieejamība veicinās izglītības, kultūras un pētniecības attīstību;
* tiešsaistē pieejamie pakalpojumi sniegs iespēju iedzīvotājiem uzlabot dzīves kvalitāti, piekļūstot informācijas, zināšanu un kultūras resursiem, iespējas veikt darījumus elektroniskajā vidē (e-komercija) un iespējas izmantot e-veselības un e-izglītības pakalpojumus. IKT izmantošana ļaus iekļaut sabiedrībā sociālās atstumtības riskam pakļautās iedzīvotāju grupas;
* pieaugot pieprasījumam, attīstīsies IKT nozare, kas sniegs būtisku ieguldījumu IKP pieaugumā - ES IKT nozare veido 8% no IKP un dod 25% no tā pieauguma, savukārt ASV – veido 10% un dod 40% no IKP pieauguma (*Eurostat* dati).

Ieviešot pamatnostādnes, laika periodā no 2006.gada līdz 2013.gadam tika plānots:

* būtiski palielināt iedzīvotāju īpatsvaru, kuri regulāri lieto internetu no 36% 2005.gadā līdz 70% 2013.gadā, t.sk. lauku reģionos no 15% 2005.gadā līdz 60% 2013.gadā;
* mājsaimniecību īpatsvaru, kurās ir platjoslas interneta pieslēgums – no 15% 2005.gadā līdz 59% 2013.gadā;
* darbinieku īpatsvaru, kuri lieto datoru un internetu ikdienā – no 16% 2005.gadā līdz 55% 2013.gadā;
* IKT nozares īpatsvaru IKP – no 6% 2005.gadā līdz 9% 2013.gadā;
* uzņēmumu īpatsvaru, kas veic e-pārvaldes transakcijas – no 3% 2005.gadā līdz 40% 2013.gadā;
* iedzīvotāju īpatsvaru, kuri izmanto tālmācības pakalpojumus – no 9% 2005.gadā līdz 25% 2013.gadā;
* iedzīvotāju īpatsvaru, kuri veic e-veselības transakcijas – no 9% 2005.gadā līdz 25% 2013.gadā;
* uzņēmumu apgrozījumu no pārdošanas internetā – līdz 15% 2013.gadā;
* iedzīvotāju īpatsvaru, kuri iepērkas internetā - no 3% 2005.gadā līdz 35% 2013.gadā.

Pamatnostādņu ieviešanā tika iesaistītas visas nozaru ministrijas atbilstoši to kompetences jomai pamatnostādņu pasākumu ieviešanā. Pamatnostādņu ieviešanas pasākumi tika orientēti uz plašu sabiedrību – iedzīvotājiem, komersantiem, skolēniem, pedagogiem, studentiem, augstskolu mācībspēkiem, zinātniekiem, IKT jomas uzņēmējiem, invalīdiem, bezdarbniekiem, vecāka gadagājuma cilvēkiem, sociālās atstumtības riskam pakļautām iedzīvotāju grupām, u.c.

Ievērojot, ka pamatnostādnēs noteikto mērķu sasniegšana nodrošināta ieviešot vairāku nozaru plānošanas dokumentus, kā būtiskākie plānošanas dokumenti minami Latvijas Republikas elektronisko sakaru nozares politikas pamatnostādnes 2004.-2008.gadam (MK 2004.gada 9.marta rīkojums Nr.154 „Par Latvijas Republikas elektroniski sakaru nozares politikas pamatnostādnēm 2004.-2008.gadam”), koncepcija „Platjoslu tīklu attīstības stratēģija 2006.-2012.gadam” (MK 2005.gada 27.decembra rīkojums Nr.839 „Par koncepciju „Platjoslas tīklu attīstības stratēģija 2006.-2012.gadam”), pamatnostādnes „e-Veselība Latvijā” (MK 2005.gada 17.augusta rīkojums Nr.560 „Par pamatnostādnēm „e-Veselība Latvijā”), koncepcija „Uz klientu vērstas pakalpojumu sniegšanas sistēmas izveide Zemkopības ministrijā un tās padotības iestādēs” (MK 2009.gada 20.februāra rīkojums Nr.126 „Par koncepciju „Uz klientu vērstas pakalpojumu sniegšanas sistēmas izveide Zemkopības ministrijā un tās padotības iestādēs”), Latvijas ģeotelpiskās informācijas attīstības koncepcija (MK 2007.gada 20.novembra rīkojums Nr.718 „Par Latvijas ģeotelpiskās informācijas attīstības koncepciju”), koncepcija „Par valsts ģeotelpiskās informācijas portāla izstrādi” (MK 2007.gada 27.novembra rīkojums  Nr.737 “Par koncepciju „Par vienota ģeotelpiskās informācijas portāla izstrādi”), Elektronisko iepirkumu sistēmas koncepcija (MK 2005.gada 5.oktobra rīkojums Nr.650 „Par koncepciju „Elektronisko iepirkumu sistēma”), Latvijas Republikas elektronisko sakaru nozares politikas pamatnostādnes 2011.-2016.gadam (MK 2011.gada 13.aprīļa rīkojums Nr.151 „Par Latvijas Republikas Elektronisko sakaru nozares politikas pamatnostādnēm 2011.-2016.gadam”).

Tāpat arī pamatnostādnes ieviestas ar Elektroniskās pārvaldes attīstības programmu 2005.-2009.gadam (MK 2005.gada 29.septembra rīkojums Nr.623 „Par Elektroniskās pārvaldes attīstības programmu 2005.-2006.gadam), kuras ieviešanas rezultātā attīstīta elektroniskās pārvaldes bāzes infrastruktūra, uzlabotas un izveidotas jaunas valsts informācijas sistēmas, integrēti valsts reģistri, ar IKT palīdzību uzlaboti valsts pārvaldes pakalpojumi, attīstītas pašvaldību informācijas sistēmas, kā arī Izglītības sistēmas informatizācijas programmu „Informācijas un komunikācijas tehnoloģijas izglītības kvalitātei 2007.-2013.gadam” (MK 2006.gada 20.oktobra rīkojums Nr.812 „Par programmu „Informācijas un komunikācijas tehnoloģijas izglītības kvalitātei 2007.-2013.gadam”), kuras ietvaros izveidota izglītības informācijas sistēma, nodrošināta izglītības reģistru uzturēšana un integrācija ar citiem valsts nozīmes reģistriem, izveidota e-sadarbības vide, veikta izglītības informatizācijas plānošana, pārvaldība un uzraudzība, kā arī IKT infrastruktūras modernizācija un uzturēšana, uzlabots izglītības iestāžu nodrošinājums.

Savukārt, ieviešot Elektronisko iepirkumu sistēmas izmantošanas uzlabošanas plānu 2010.-2012.gadam, attīstīta Elektronisko iepirkumu sistēma, izveidojot medikamentu centralizētu iepirkumu, nodrošināta standarta programmatūras iegāde un Elektronisko iepirkumu sistēmas izmantošana noteikta par obligātu noteiktiem pasūtītājiem, iepērkot konkrētus preču veidus. Elektroniskās pārvaldes attīstības plāna 2011.-2013.gadam ietvaros attīstītas un izstrādātas informācijas sistēmas un ap 200 elektroniskie pakalpojumi. Elektronisko prasmju attīstības plāna 2011.-2013.gadam ietvaros veicināta vispārējā izpratne un motivācija par elektronisko prasmju un apmācību nepieciešamību, kā arī veikta plānā ietverto mērķgrupu apmācība elektroniskajās prasmēs. Ir apmācīti konsultanti, kuri strādā ar riskam pakļautajām mērķgrupām, apmācīti konsultanti esošo un jauno e‑pakalpojumu lietošanai, apmācīti bezdarbnieki un izveidoti mācību materiāli e-pārvaldes sistēmu lietotājiem un pakalpojumu sniedzējiem, nodrošināta ES e-prasmju nedēļas pasākumu organizēšana nacionālajā līmenī.

Pamatnostādņu ieviešanas pasākumi realizēti ar būtisku ES struktūrfondu atbalstu, ieviešot darbības programmas „Infrastruktūra un pakalpojumi” 3.2.2.1.1.apakšaktivitāti „Informācijas sistēmu un elektronisko pakalpojumu attīstība”, kā arī no valsts un pašvaldību budžeta līdzekļiem, privātā finansējuma un ārvalstu finanšu avotiem.

Izvērtējot 2006.-2013.gada attīstības plānošanas perioda pamatnostādņu ieviešanas rezultatīvos rādītājus, secināms, ka sešos no desmit plānotajiem rādītājiem līdz 2013.gada beigām sasniedzamā vērtība sasniegta jau 2010.- 2012.gadā (skat. 1.tabulu).

*1.tabula*

**Sasniegtie rezultatīvie rādītāji 2005.-2013.gadā**

|  |  |  |  |  |  |  |
| --- | --- | --- | --- | --- | --- | --- |
|  | **2005** | **2009** | **2010** | **2011** | **2012** | **2013** |
| Regulārie interneta lietotāji, privātpersonas (%) - plānotais | 36 | 50 | 55 | 60 | 65 | 70 |
| Regulārie interneta lietotāji, privātpersonas (%) - faktiskais | 35 | 61 | 62 | 66 | 70 | - |
| Regulārie interneta lietotāji, privātpersonas (%) - ES vidējais | 43 | 61 | 65 | 68 | 69 | - |
| Iedzīvotāji, kas veic pirkumus internetā (%) - plānotais | 3 | 20 | 24 | 28 | 32 | 35 |
| Iedzīvotāji, kas veic pirkumus internetā (%) - faktiskais | 5 | 19 | 17 | 20 | 27 | - |
| Iedzīvotāji, kas veic pirkumus internetā (%) - ES vidējais | 24 | 37 | 40 | 43 | 44 | - |

Savukārt, atbilstošu statistikas datu trūkuma dēļ, rādītāju „iedzīvotāju īpatsvars, kuri veic e-veselības transakcijas”, nav iespējams novērtēt. Piemērojamais *Eurostat* rādītājs ir iedzīvotāju īpatsvars, kas izmanto internetu ar veselību saistītas informācijas meklēšanai, kurā 2007.gadā Latvija atpalika no ES vidējā rādītāja par 13 procentpunktiem, bet 2011.gadā ir sasniegusi ES vidējo līmeni. Jāsecina, ka pārāk optimistiski prognozēts IKT nozares īpatsvara pieaugums iekšzemes kopproduktā līdz 2013.gadam, plānojot, ka tas sasniegs 9% līmeni. Saskaņā ar Centrālās statistikas pārvaldes datiem, tā faktiskā vērtība Latvijā 2011.gadā sasniegusi 3,3% no IKP, kopš 2008.gada ik gadu piedzīvojot kritumu 0,1 procentpunkta apjomā, kamēr tā paša gada ES vidējais rādītājs sasniedzis 5% līmeni (saskaņā ar *Eurostat* datiem). Atpalicība vērojama arī rādītājā „apgrozījums no pārdošanas internetā” un rādītājā „iedzīvotāju īpatsvars, kuri iepērkas internetā”, kas skaidrojama ar joprojām nepietiekamu patērētāju un komersantu uzticēšanos darījumiem digitālajā vidē, nepietiekamu tiešsaistes pakalpojumu piedāvājumu un digitālajām prasmēm to izmantošanai.

Pamatnostādņu ieviešanas rezultātā mērķgrupu dalībniekiem ir paplašināta piekļuves infrastruktūra un veicināta IKT pieejamība, attīstītas lietotāju zināšanas un prasmes, attīstīti pakalpojumi un digitālais saturs, veicināta IKT risinājumu izmantošana uzņēmējdarbībā un inovācijā, attīstīta IKT zinātne un pētniecība, veicināta eksportspējīgas IKT produkcijas un pakalpojumu radīšana. Pamatnostādņu ieviešanas ietekmi demonstrē Latvijas indikatoru informācijas sabiedrības jomā būtisks uzlabojums, kas lielākajā daļā rādītāju sasnieguši, kā arī pārsnieguši ES vidējo līmeni.

Ievērojot, ka pamatnostādnēs izvirzīto mērķu sasniegšana ir bijusi neatraujami saistīta ar no tām izrietošo plānošanas dokumentu – Elektroniskās pārvaldes attīstības plāna 2011.-2013.gadam, „Elektronisko prasmju attīstības plāna 2011.-2013.gadam, Elektronisko iepirkumu sistēmas izmantošanas uzlabošanas plāns 2010.-2012.gadam” – ieviešanas rezultātiem, pamatnostādņu ieviešanas novērtējumā detalizētāk ietverts minēto plānu ieviešanas novērtējums.

**Elektroniskās pārvaldes attīstības plāns 2011.-2013.gadam** definēja, ka Latvijā būtu jāveicina tādas e-pārvaldes attīstība, kas ir sabiedrībai atvērta un orientēta uz efektīvu pakalpojumu sniegšanu iedzīvotājiem un komersantiem. IKT loma tika saistīta ar iedzīvotāju dzīves kvalitātes uzlabošanu, elektroniskās pieejamības nodrošināšanu un IKT prasmēm, uzsverot digitālo prasmju attīstību un uz iedzīvotāju vajadzībām vērstu publisko pakalpojumu attīstību. Kā plāna mērķis tika noteikts nodrošināt publisko pakalpojumu pieejamību iedzīvotājiem ērtā un vienkāršā veidā, veicot elektronisku datu apmaiņu starp valsts pārvaldes un pašvaldību subjektiem, vienlaicīgi palielinot valsts pārvaldes efektivitāti un samazinot tās izdevumus. Pamatojoties uz plāna mērķi, tika izvirzīti šādi plāna rīcības virzieni:

* administratīvā sloga samazināšana un valsts pārvaldes organizatoriskā procesa efektivitātes palielināšana;
* iedzīvotāju un komersantu vajadzībām atbilstošu elektronisko pakalpojumu attīstība;
* valsts informācijas sistēmu un informācijas un komunikācijas tehnoloģiju infrastruktūras attīstība, interneta pieejamības veicināšana;
* inovāciju veicināšana valsts pārvaldes procesos.

Plāna ietvaros ir veikti dažādi pasākumi valsts pārvaldes efektivitātes uzlabošanai un ērtai pakalpojumu saņemšanai. Tika veikti grozījumi normatīvajos aktos, lai samazinātu administratīvo slogu, kā arī iestādes motivētas nepieprasīt tādu informāciju no privātpersonām, kas jau ir iestāžu pārziņā. Tika turpināts veidot elektroniskās vienas pieturas aģentūru, kā arī vienas pieturas aģentūras principa ieviešanu un IKT infrastruktūras optimizāciju valsts pārvaldē. Tika veicināta droša e-paraksta plašāka lietojamība un ieviestas elektroniskās identifikācijas kartes. Turpināta esošo e-pakalpojumu attīstība un jaunu e-pakalpojumu izveidošana. Plāna periodā portālā [www.latvija.lv](http://www.latvija.lv) tika izvietoti 60 e-pakalpojumi, kas tika veidoti sadarbojoties dažādām valsts pārvaldes un pašvaldību iestādēm. Tika arī attīstīta e-pakalpojumu sniegšanai nepieciešamā koplietošanas infrastruktūra, nodrošinot attiecīgas politikas un normatīvās vides izveidi un uzturēšanu. Ievērojot, ka svarīgs publisko pakalpojumu kvalitātes nodrošināšanas nosacījums ir VIS esošo datu kvalitāte un sistēmu savietojamība, tika nodrošināta dažādās VIS esošo datu apmaiņa, veicot datu pārnešanu no vienas sistēmas uz otru. Tika veiktas aktivitātes datu kvalitātes uzlabošanai VIS, kā arī tika uzraudzīta VIS drošības un tehnisko prasību ievērošanu.

Lai noteiktu turpmāko rīcību valsts IKT pārvaldības organizēšanā, kā arī uzdevumus, optimālo organizatorisko struktūru šo uzdevumu izpildei, valsts IKT pārvaldībā iesaistīto pušu lomas, atbildības un sadarbības principus, kā arī pasākumu plānu valsts IKT pārvaldības modeļa ieviešanai, tika izstrādāta un ar MK 2013.gada 19.februāra rīkojumu Nr.57 „Par koncepciju „Valsts informācijas un komunikācijas tehnoloģiju pārvaldības organizatoriskais modelis”” tika apstiprināta koncepcija „Valsts informācijas un komunikācijas tehnoloģiju pārvaldības organizatoriskais modelis”.

Kopumā plānā izvirzītie rādītāji tika sasniegti un plāns uzskatāms par realizētu. Plāna ieviešanā tika iesaistītas visas ministrijas atbilstoši to kompetences jomai plāna pasākumu ieviešanā. Rīcības virzienu politikas un darbības rezultāti un to rezultatīvie rādītāji atspoguļoti 2.tabulā.

*2.tabula*

**Rīcības virzienu politikas rezultāti un to rezultatīvie rādītāji**

|  |  |  |  |  |  |
| --- | --- | --- | --- | --- | --- |
| **Politikas rezultāti** | **Rezultatīvie rādītāji** | **Gads** | | | |
| **2010** | **2011** | **2012** | **2013** |
| Palielinājies iedzīvotāju skaits, kuri, izmantojot IKT sniegtās iespējas, iesaistās valsts pārvaldes lēmumu pieņemšanā, izmanto valsts un pašvaldību sniegtos elektroniskos pakalpojumus. | Iedzīvotāju īpatsvars, kas izmanto internetu sadarbībai ar valsts un pašvaldību institūcijām, procenti no visiem iedzīvotājiem | 23 | 24 | 25 | 26 |
| Uzņēmumu īpatsvars, kas izmanto internetu sadarbībai ar valsts un pašvaldību iestādēm, procenti no uzņēmumiem ar darbinieku skaitu 10 un vairāk | 60 | 62 | 64 | 66 |
| Palielinājusies valsts un pašvaldības institūciju elektronisko pakalpojumu pieejamība un kvalitāte | E-pārvaldes pieejamība, procenti | 67 | 69 | 71 | 75 |
| Elektroniskajā vienas pieturas aģentūrā - portālā[www.latvija.lv](http://www.latvija.lv) pieejamo interaktīvo elektronisko pakalpojumu skaits | 29 | 32 | 117 | 262 |
| Nodrošināta VIS savietojamība | Valsts informācijas sistēmu reģistrā reģistrēto valsts informācijas sistēmu īpatsvars, kas izmanto valsts informācijas sistēmas savietotāju, procenti | 5 | 5 | 7 | 30 |

Plāns tika realizēts ar būtisku ES struktūrfondu atbalstu, ieviešot darbības programmas „Infrastruktūra un pakalpojumi” 3.2.2.1.1.apakšaktivitāti „Informācijas sistēmu un elektronisko pakalpojumu attīstība” un valsts budžeta līdzekļiem.

**Elektronisko prasmju attīstības plāns 2011.-2013.gadam**

EK Paziņojumā Padomei, Eiropas Parlamentam, Eiropas Ekonomikas un Sociālo lietu Komitejai un Reģionu komitejai „Eiropa 2020 – Stratēģija gudrai, ilgtspējīgai un integrējošai izaugsmei” (COM(2010) 2020 galīgā redakcija[[4]](#footnote-4)) vienā no septiņām parauginiciatīvām – *Digitālajā programmā Eiropai*, ES dalībvalstis tiek aicinātas veikt e-prasmju attīstības veicināšanas pasākumus. *Digitālajā programmā Eiropai* tika uzsvērts, ka e-prasmes kļūst par būtisku dzīves nepieciešamību un nespēja piekļūt vai izmantot IKT faktiski ir šķērslis sociālajai integrācijai un personīgajai attīstībai. Nepietiekams e-prasmju līmenis nodarbināto vidū darbojas kā šķērslis ekonomikas izaugsmei, konkurētspējai un nodarbinātībai valstī un ES kopumā. *Digitālā programma Eiropai* ierosināja ES dalībvalstīm līdz 2011.gadam ieviest ilgtermiņa e‑prasmju un digitālo līdzekļu lietošanas prasmju politiku, ar mērķi veicināt MVU un nelabvēlīgā situācijā esošo iedzīvotāju grupu motivāciju e-prasmju apguvei, lai nodrošinātu sabiedrības izaugsmi, konkurētspēju un priekšrocības darba tirgū.

Lai ieviestu vienu no pamatnostādnēs noteiktajiem ilgtermiņa rīcības virzieniem – dažādu iedzīvotāju mērķa grupu apmācību IKT lietošanā (t.sk. vecāku cilvēku, bezdarbnieku, reģionu iedzīvotāju u.c.), šo grupu vajadzībām nepieciešamā specifiskā satura izstrādāšanu, sabiedrības informēšanu par IKT sniegtajām iespējām un jaunajiem pakalpojumiem, kā arī, lai ieviestu *Digitālajā programmā Eiropai* minēto, Latvijā tika izstrādāts un 2011.gadā apstiprināts „E-prasmju attīstības plāns 2011.-2013.gadam” (apstiprināts ar MK 2011.gada 18.maija rīkojumu Nr.207 „Par Elektronisko prasmju attīstības plānu 2011.-2013.gadam”).

Izstrādājot e-prasmju plānu, tas tika pamatā balstīts uz praktiskā IKT lietotāja e-prasmju attīstības koordinēšanu un veicināšanu, kā arī tika ņemta vērā ekonomiskā situācija valstī. Tas tika orientēts uz tām iedzīvotāju grupām, kurām pastāv vislielākais atstumtības risks, kā bezdarbnieki un darba meklētāji, pirmspensijas vecuma iedzīvotāji un pensionāri, pašvaldību darbinieki, ilgstošas sociālās aprūpes institūcijās dzīvojošās personas un ieslodzītie. E-prasmju plānā tika paredzēti pasākumi arī tādām mērķa grupām kā pedagogi, bibliotekāri – konsultanti, jaunieši un bērni, kā arī sociālās atstumtības riskam pakļautie jaunieši.

Plāna ietvaros, pilnveidojot un attīstot e-pakalpojumu apmācību prasmes, portālā [www.latvija.lv](http://www.latvija.lv/) tika izveidota sadaļa [www.eiespejas.lv](http://www.eiespejas.lv/), kurā tika izvietoti informatīvie materiāli, kas vienkāršā veidā iedzīvotājam paskaidro, kā izmantot valsts un pašvaldības radītos elektroniskos risinājumus. Lai motivētu izmantot e-pakalpojumus, tikaorganizētas ikgadējās informatīvās kampaņas „Eiropas E-prasmju nedēļa”, kuras ietvaros tika izstrādāti dažādu valsts un pašvaldības iestāžu un nevalstisko organizāciju informatīvie un mācību materiāli, gan bukleti un prezentācijas, gan arī video prezentācijas par dažādiem e-pakalpojumiem. Minētie materiāli tika ievietoti Eiropas E-prasmju nedēļai paredzētajā portālā [www.eprasmes.lv](http://www.eprasmes.lv/) un *You Tube.*

Tika organizētas aktivitātes dažām mērķa auditorijām, t.sk., tika apmācīti bezdarbnieki, bibliotekāri – konsultanti, skolotāji, sociālie pedagogi. Tika apmācīti pašvaldību darbinieki e‑prasmēs, kuras nepieciešamas pildot darba pienākumus. Veiktas apmācības darbam ar Elektronisko iepirkumu sistēmu. Tika uzsākti izbraukuma semināri skolu pedagogiem „E-prasmes izaugsmei”, kuru ietvaros pedagogi tika informēti par valsts piedāvātajām e-iespējām. Izglītības iestāžu personāla kompetenču paaugstināšanai tika izstrādāts e-prasmju kurss un veikta apmācība, kā arī mācību un informatīvo materiālu sagatavošana. Profesionālās izglītības iestāžu pedagogu kompetenču paaugstināšanai tika izstrādāti un īstenoti dažādi e-prasmju kursi, piemēram, IKT prasmju atjaunošanas un e-vides apgūšanas kursi – mūzikas datorprogrammu un tehnoloģiju kursi, e-mācību kursa veidošana un lietošana, IKT pamatprasmju kursi un citi. Tika veicināta jauniešu un bērnu apmācība par droša interneta lietošanu, kā arī organizētas bērnu un pusaudžu uzticības tālruņa akcijas „Drošāka interneta diena”.

Kopumā e-prasmju plānā iekļautie pasākumi plāna periodā ir veiksmīgi īstenoti. Pasākumi īstenoti esošā valsts budžeta līdzekļu ietvaros un projekta „Trešais tēva dēls” ietvaros. Pasākumu ieviešanā pozitīvi vērtējama veiksmīgā sadarbība starp valsts iestādēm, pašvaldībām un nevalstiskajām organizācijām.

**Elektronisko iepirkumu sistēmas izmantošanas uzlabošanas plāns 2010.-2012.gadam**

Lai taupītu valsts un pašvaldību līdzekļus, bija nepieciešams veicināt e-iepirkumu izmantošanu un attīstību, kas ļautu atkarībā no izmantotā e-iepirkumu veida (elektroniskā izsole, elektroniskais konkurss un elektroniskais katalogs) ievērojami vienkāršot iepirkuma procesu un nodrošināt izdevīgākus piegādes vai pakalpojumu sniegšanas nosacījumus, kā arī nodrošinātu veselu virkni citu priekšrocību.

Elektronisko iepirkumu sistēmas (EIS) izmantošanas uzlabošanas plāns (apstiprināts ar MK 2010.gada 22.aprīļa rīkojumu Nr.231 „Par Elektronisko iepirkumu sistēmas izmantošanas uzlabošanas plānu 2010.-2012. gadam”) tika sagatavots, lai uzlabotu iepirkumu efektivitāti un caurspīdību. Plāna ietvaros tika nodrošināta medikamentu centralizēta iepirkumu veikšana, EIS tika papildināta ar sadaļu standarta programmatūras iegādei. Lai attīstītu elektroniskās izsoles, tika sagatavots un iesniegts projekta pieteikums, kā arī izstrādāti priekšlikumi normatīvo aktu grozījumiem. Tika izstrādāti un apstiprināti MK 2010.gada 28.decembra noteikumi Nr.1241 „Centralizēto elektronisko iepirkumu noteikumi”, kas paredz gadījumus, kad pasūtītājam (tiešās pārvaldes iestādei) ir obligāti preces vai pakalpojumus iegādāties no centralizēto iepirkumu institūcijām vai ar to starpniecību.

Ieviešot plāna aktivitātes un attīstot EIS, tās lietotājiem – publiskās pārvaldes iestādēm un valstij kopumā radīti šādi uzlabojumi:

* tika būtiski paaugstināta iepirkumu procesa caurskatāmība un novērsts korupcijas risks. Noslēgt „slēptās vienošanās” sistēmā ir daudz sarežģītāk, nekā iegādājoties preces brīvajā tirgū (veicot klasisku iepirkumu procedūru);
* tika nodrošināta racionāla valsts un pašvaldību līdzekļu izmantošana, jo pasūtītāja darbiniekiem nav jātērē laiks un līdzekļi savas iepirkuma procedūras organizēšanai.Veicot iepirkumu procedūru centralizāciju, izmantojot EIS, tika samazināta administratīvā slodze ne tikai uz pašu pasūtītāju, bet arī uz piegādātāju un Iepirkumu uzraudzības biroju.
* tika paātrināts iepirkuma process – ievērojami samazināts laiks no nepieciešamības identificēšanas līdz piegādei*.* Pircējiem nav vairs jāveic iepirkumu procedūras;
* tika nodrošināta brīva piegādātāju konkurence visā vispārīgās vienošanās darbības laikā.Iesniedzot piedāvājumu tiek noteikta maksimālā piedāvājuma cena, bet līguma darbības laikā piegādātāji pazemina preces cenu, jo attiecīgais pirkuma pieprasījums tiek nosūtīts tikai tam piegādātājam, kurš konkrētajā brīdī ir piedāvājis viszemāko cenu attiecīgajai precei;
* centralizētie iepirkumi apvieno vairākus pasūtījumus, kā rezultātā arī maziem iepirkumiem tiek iegūtas iespējami zemākās cenas. Ņemot vērā, ka, lai iegūtu tiesības piedāvāt savas preces e-katalogā, ir jāuzvar atklātā konkursā, vairāki piegādātāji vienojas ar ražotājiem vai vairumtirgotājiem par atlaidēm, kas ir piemērojamas iepirkumiem EIS, kas nebūtu attiecināms uz pircējiem ar mazu apgrozījumu, iegādājoties preces ārpus sistēmas;
* tika ieviests EK normatīvajos aktos paredzētais elektroniskais iepirkums un ES valstu pozitīvā pieredze tiek izmantota praksē.

Kopumā no E-iepirkumu izmantošanas uzlabošanas plānā iekļautajiem pasākumiem, plāna periodā pilnībā ir veiksmīgi īstenoti visi pasākumi, kuriem ir būtiska nozīme valsts un pašvaldību līdzekļu taupīšanā. Plāns tika realizēts ar būtisku ES struktūrfondu atbalstu, ieviešot darbības programmas „Infrastruktūra un pakalpojumi” 3.2.2.1.1.apakšaktivitāti „Informācijas sistēmu un elektronisko pakalpojumu attīstība” un valsts budžeta līdzekļiem.

Vides aizsardzības un

reģionālās attīstības ministrs E.Sprūdžs

Vīza:

valsts sekretārs A.Antonovs

26.09.2013. 9:02

S.Novika

66016552, [sandra.novika@varam.gov.lv](mailto:sandra.novika@varam.gov.lv)

1. Apstiprinātas ar MK 2006.gada 19.jūlija rīkojumu Nr.542 “Par Informācijas sabiedrības attīstības pamatnostādnēm 2006.-2013.gadam”. [↑](#footnote-ref-1)
2. Apstiprināts ar MK 2011.gada 25.maija rīkojumu Nr.218 “Par Elektroniskās pārvaldes attīstības plānu 2011.-2013.gadam”. [↑](#footnote-ref-2)
3. Apstiprināts ar MK 2010.gada 22.aprīļa rīkojumu Nr.231 „Par Elektronisko iepirkumu sistēmas izmantošanas uzlabošanas plānu 2010.-2012. gadam”. [↑](#footnote-ref-3)
4. [http://eur-lex.europa.eu/LexUriServ/LexUriServ.do?uri=COM:2010:2020:FIN:LV:PDFEIROPA 2020 - Stratēģija gudrai, ilgtspējīgai un integrējošai izaugsmei, COM(2010) 2020](http://eur-lex.europa.eu/LexUriServ/LexUriServ.do?uri=COM:2010:2020:FIN:LV:PDF). [↑](#footnote-ref-4)